આ દંપતિ કાઠિયાવાડનાં કોઈક ગામડેથી આવ્યું હશે એ તેમનાં પહેરવેશ પરથી લાગતું હતું. સ્ત્રીએ પહેરેલ કપડું, ભાતવાળો ઘસાઈ ગયેલો સાડલો, કાનની બૂટમાં લટકતાં ચાંદીના કોકરવા, કપાળે મોટો કંકુનો ચાંદલો અને પુરુષે પહેરેલ સફેદ પહેરણ અને સુતરાઉ ચોરણો; આ બધાં પરથી એવું લાગતું હતું કે આ કાઠિયાવાડી દંપતિ છે. વતન છોડીને અહીંયા મજૂરી રળવાં આવ્યું હશે. મને પણ મારું કાઠિયાવાડ, મારું બચપણ, મારાં આધેડ ઉંમરનાં ખેડૂત મા-બાપ યાદ આવી ગયાં. ટ્રેન આવે ત્યાં સુધી તેમને દૂર બેઠાં જોતો રહું એવી ઈચ્છાએ પાસેના બાંકડા પર જગ્યા લીધી અને ત્રાંસી નજરે તેમને જોતો રહ્યો.